CELEX: 32022D0620(02)
Language: hu
Date: 2022-06-07 00:00:00
Title: A Bizottság határozata (2022. június 7.) Ukrajna nemzeti szabályozó hatóságának az Európai Elektronikus Hírközlési Szabályozók Testületében való részvételéről 2022/C 236/05

2022.6.20.   
               
               
                  HU
               
               
                  Az Európai Unió Hivatalos Lapja
               
               
                  C 236/98
               
            
         A BIZOTTSÁG HATÁROZATA
         (2022. június 7.)
         Ukrajna nemzeti szabályozó hatóságának az Európai Elektronikus Hírközlési Szabályozók Testületében való részvételéről
         (2022/C 236/05)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         mivel:
         
                     (1)
                  
                  
                     Az Európai Unióról szóló szerződés 17. cikkének (1) bekezdése felsorolja a Bizottság hatásköreit, és előírja különösen azt, hogy a Bizottságnak elő kell mozdítania az Unió általános érdekeit, ennek érdekében meg kell tennie a megfelelő kezdeményezéseket, a Szerződésekben meghatározott feltételek szerint koordinatív, végrehajtó és igazgatási feladatokat kell ellátnia, továbbá a közös kül- és biztonságpolitika, valamint a Szerződések által meghatározott más esetek kivételével el kell látnia az Unió külső képviseletét.
                  
               
                     (2)
                  
                  
                     Az (EU) 2018/1971 európai parlamenti és tanácsi rendelet (1) 35. cikkének (2) bekezdése értelmében az Európai Elektronikus Hírközlési Szabályozók Testülete (BEREC) szabályozói tanácsának és munkacsoportjainak, valamint a BEREC Hivatal igazgatótanácsának nyitottnak kell lenniük azon harmadik országok elektronikus hírközlés területéért elsősorban felelős szabályozó hatóságainak a részvétele előtt, amelyek e célból megállapodást kötöttek az Unióval. A szóban forgó rendelkezés azt is előírja, hogy az említett megállapodások vonatkozó rendelkezései alapján együttműködési szabályokat kell kidolgozni különösen az érintett harmadik országok szabályozó hatóságainak a BEREC és a BEREC Hivatal munkájában történő, szavazati jog nélküli részvételének jellegére, mértékére és módjára vonatkozóan, beleértve azon rendelkezéseket is, amelyek a BEREC kezdeményezéseiben való részvételt, a pénzügyi hozzájárulásokat és a BEREC Hivatal személyzetét érintik.
                  
               
                     (3)
                  
                  
                     Az egyrészről az Európai Unió és tagállamai, másrészről Ukrajna közötti társulási megállapodás (2) (a továbbiakban: társulási megállapodás) 124. cikke értelmében Ukrajna kötelezettséget vállalt annak biztosítására, hogy az elektronikus hírközlésre vonatkozó meglévő és jövőbeni jogszabályait fokozatosan összeegyeztethetővé tegye a társulási megállapodás XVII. mellékletében szereplő uniós vívmányokkal; az említett mellékletet aktualizálták (3).
                  
               
                     (4)
                  
                  
                     A társulási megállapodás 392. cikke értelmében a Felek együttműködnek „annak érdekében, hogy átfogó szabályozási keretet alakítsanak ki és biztosítsák a hatékony működést […] az elektronikus hírközlési piacokon”, a társulási megállapodás 394. cikkének (1) bekezdése értelmében pedig „elősegítik […] az uniós joghoz és szabályozási kerethez való fokozatos közelítést” ezen a területen. Ezenkívül a társulási megállapodás 393. cikke szerint „a Felek elősegítik az együttműködést Ukrajnának a hírközlésért felelős nemzeti szabályozója és az EU nemzeti szabályozói között”.
                  
               
                     (5)
                  
                  
                     A társulási megállapodásban és XVII-3. függelékében szereplő rendelkezések tárgyából és céljából világosan kiderül, hogy az Unió és Ukrajna szabályozási együttműködést vállal azzal a céllal, hogy Ukrajna az elektronikus hírközlésre vonatkozó jogszabályait közelítse az uniós vívmányokhoz, és a jogszabályok közelítése tekintetében a BEREC fontos szerepet játszik. Az is egyértelmű, hogy Ukrajna nemzeti szabályozó hatóságának a BEREC és a BEREC Hivatal munkájában való részvétele tovább könnyítené a folyamatot.
                  
               
                     (6)
                  
                  
                     Az Unió és Ukrajna ezért az (EU) 2018/1971 rendelet 35. cikkének (2) bekezdése értelmében megállapodást kötött.
                  
               
                     (7)
                  
                  
                     Tekintettel arra, hogy az Uniónak érdekében áll szorosabbra fűzni az Ukrajnával folytatott együttműködést és előmozdítani az elektronikus hírközlés területére vonatkozó uniós vívmányok Ukrajna általi elfogadását, helyénvaló lehetővé tenni, hogy Ukrajna szabályozó hatósága részt vegyen a BEREC szabályozói tanácsában és munkacsoportjaiban, valamint a BEREC Hivatal igazgatótanácsában, továbbá e célból indokolt munkamegállapodásokat létrehozni,
                  
               A KÖVETKEZŐKÉPPEN HATÁROZOTT:
         
            1. cikk
            Ukrajna azon nemzeti szabályozó hatósága, amely elsődleges felelősséget visel az elektronikus hírközlési hálózatok és szolgáltatások napi szintű működtetésének felügyeletéért, szavazati jog nélkül részt vehet az Európai Elektronikus Hírközlési Szabályozók Testülete (BEREC) szabályozói tanácsában és munkacsoportjaiban, valamint a BEREC Hivatal igazgatótanácsában.
            Az ukrán nemzeti szabályozó hatóság részvételére irányadó feladatmeghatározást a melléklet tartalmazza.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2022. június 7-én.
            
               
                  a Bizottság részéről
               
               Thierry BRETON
               
                  a Bizottság tagja
               
            
         
         
            (1)  Az Európai Parlament és a Tanács (EU) 2018/1971 rendelete (2018. december 11.) az Európai Elektronikus Hírközlési Szabályozók Testületének (BEREC) és a BEREC Működését Segítő Ügynökségnek (BEREC Hivatal) a létrehozásáról, az (EU) 2015/2120 rendelet módosításáról, valamint az 1211/2009/EK rendelet hatályon kívül helyezéséről (HL L 321., 2018.12.17., 1. o.).
         
            (2)  HL L 161., 2014.5.29., 3. o.
         
         
            (3)  A Kereskedelmi Formációban Ülésező EU–Ukrajna Társulási Bizottság 1/2021 határozata (2021. november 22.) az egyrészről az Európai Unió, az Európai Atomenergia-közösség és tagállamaik, másrészről Ukrajna közötti társulási megállapodás XVII. melléklete XVII-3. függelékének (A hírközlési szolgáltatásokra alkalmazandó szabályok), XVII-4. függelékének (A postai és kézbesítési szolgáltatásokra alkalmazandó szabályok) és XVII-5. függelékének (A nemzetközi tengeri szállításra alkalmazandó szabályok) módosításáról [2021/2219] (HL L 447., 2021.12.14., 23. o.).
      
      
         
            MELLÉKLET
            FELADATMEGHATÁROZÁS
            1.   Részvétel a BEREC szabályozói tanácsában
            
            
                     
                        1.
                     
                     
                        Ukrajna nemzeti szabályozó hatósága szavazati jog nélkül részt vehet a BEREC szabályozói tanácsának munkájában.
                     
                  
                     
                        2.
                     
                     
                        Ukrajna nemzeti szabályozó hatósága a vezetője, irányító testületének tagjai vagy valamelyikük helyettese közül kinevezi a nemzeti szabályozó hatóság azon képviselőjét, aki részt vesz a szabályozói tanács megbeszélésein.
                     
                  
                     
                        3.
                     
                     
                        Ukrajna nemzeti szabályozó hatósága egy póttagot is kinevez, aki a képviselőt helyettesíti annak távolléte esetén. A póttagot a nemzeti szabályozó hatóság vezetője, irányító testületének tagja, valamelyikük helyettese vagy a nemzeti szabályozó hatóság alkalmazottai közül kell kinevezni.
                     
                  
                     
                        4.
                     
                     
                        Ukrajna nemzeti szabályozó hatóságának képviselőjét és a póttagot az elektronikus hírközlés területével kapcsolatos szaktudásuk alapján kell kinevezni, a kapcsolódó vezetői, igazgatási és költségvetési készségek figyelembevételével. A hatóság munkájában való lehető leghatékonyabb részvételük érdekében a nemzeti szabályozó hatóság törekszik arra, hogy képviselői és – lehetőség szerint – póttagjai ne cserélődjenek túl gyakran.
                     
                  
                     
                        5.
                     
                     
                        Az ukrán nemzeti szabályozó hatóság képviselőjének jogában áll minden megbeszélésen véleményt nyilvánítani függetlenül attól, hogy a megbeszélésre a BEREC szabályozói tanácsának ülésén vagy más módon kerül sor. Az ilyen véleményt kellőképpen, a szabályozói tanács szabályai és munkamódszerei szerint rögzíteni kell a jegyzőkönyvben.
                     
                  
                     
                        6.
                     
                     
                        A szabályozói tanács tagjainak az (EU) 2018/1971 európai parlamenti és tanácsi rendelet (1) 7. cikkének (5) bekezdésével összhangban közzétett jegyzékébe fel kell venni az ukrán nemzeti szabályozó hatóság képviselőjének és a póttagnak a nevét.
                     
                  
                     
                        7.
                     
                     
                        A szabályozói tanács munkájában való részvétel során az ukrán nemzeti szabályozó hatóság képviselője és a póttag semmilyen kormánytól, intézménytől, személytől vagy szervtől nem kérhet és nem fogadhat el utasításokat.
                     
                  2.   Részvétel a munkacsoportokban
            
            
                     
                        1.
                     
                     
                        Ukrajna nemzeti szabályozó hatósága szakértőket nevezhet ki a BEREC munkacsoportjaiban való részvételre.
                     
                  
                     
                        2.
                     
                     
                        Ezek a szakértők a BEREC szabályainak és munkamódszereinek megfelelően részt vehetnek a munkacsoportok valamennyi tevékenységében. Valamennyi eszmecsere során véleményt nyilváníthatnak függetlenül attól, hogy az eszmecserékre a munkacsoportok ülésén vagy más módon kerül sor.
                     
                  3.   Részvétel a BEREC Hivatal igazgatótanácsában
            
            
                     
                        1.
                     
                     
                        Ukrajna nemzeti szabályozó hatósága szavazati jog nélkül részt vehet a BEREC Hivatal igazgatótanácsának munkájában.
                     
                  
                     
                        2.
                     
                     
                        Az igazgatótanács munkájában való részvételre az ukrán nemzeti szabályozó hatóság vagy a szabályozói tanácsba képviselőként kinevezett személyt jelöli ki, vagy a nemzeti szabályozó hatóság vezetője, irányító testületének tagjai, illetve valamelyikük helyettesei közül a szabályozói tanácsba képviselőként kinevezett személytől eltérő személyt.
                     
                  
                     
                        3.
                     
                     
                        Ezenkívül az ukrán nemzeti szabályozó hatóság póttagként vagy a szabályozói tanácsba helyettesként kinevezett személyt nevezi ki, vagy a nemzeti szabályozó hatóság vezetője, irányító testületének tagjai, valamelyikük helyettese, illetve a nemzeti szabályozó hatóság alkalmazottai közül egy másik személyt, aki a képviselőt távollétében helyettesíti.
                     
                  
                     
                        4.
                     
                     
                        Az ukrán nemzeti szabályozó hatóság képviselőjének jogában áll minden megbeszélésen véleményt nyilvánítani függetlenül attól, hogy a megbeszélésre a BEREC igazgatótanácsának ülésén vagy más módon kerül sor. E véleményt kellőképpen, az igazgatótanács szabályai és munkamódszerei szerint rögzíteni kell a jegyzőkönyvben.
                     
                  
                     
                        5.
                     
                     
                        Az igazgatótanács tagjainak az (EU) 2018/1971 rendelet 15. cikkének (4) bekezdésével összhangban közzétett jegyzékébe fel kell venni az ukrán nemzeti szabályozó hatóság képviselőjének és a póttagnak a nevét.
                     
                  
                     
                        6.
                     
                     
                        Az igazgatótanács munkájában való részvétel során az ukrán nemzeti szabályozó hatóság képviselője és a póttag semmilyen kormánytól, intézménytől, személytől vagy szervtől nem kérhet és nem fogadhat el utasításokat.
                     
                  4.   Érdekeltségi nyilatkozat
            
            
                     
                        1.
                     
                     
                        Ukrajna nemzeti szabályozó hatóságának a szabályozói tanácsba és az igazgatótanácsba kinevezett képviselői és azok póttagjai mindannyian írásbeli nyilatkozatot tesznek, amelyben kinyilvánítják elkötelezettségüket és jelzik, hogy van-e olyan közvetlen vagy közvetett érdekük, amely úgy tekinthető, hogy az a függetlenségüket befolyásolja.
                     
                  
                     
                        2.
                     
                     
                        E nyilatkozatokat a hivatalba lépéskor kell megtenni és közzé kell tenni. A nyilatkozatoknak pontosaknak és teljes körűeknek kell lenniük, és minden alkalommal naprakésszé kell tenni azt a nyilatkozatot, amellyel kapcsolatban felmerül annak kockázata, hogy a nyilatkozatot tevő személy függetlenségét befolyásolónak tekinthető közvetlen vagy közvetett érdek áll fenn.
                     
                  5.   Személyzet
            
            A BEREC Hivatal az igazgatótanács által kibocsátott határozat alapján igénybe vehet Ukrajnából érkező személyzetet, köztük kirendelt nemzeti szakértőket és a BEREC Hivatal alkalmazásában nem álló egyéb alkalmazottakat is.
            6.   Ukrajna nemzeti szabályozó hatóságának pénzügyi hozzájárulása a BEREC Hivatalhoz
            
            
                     
                        1.
                     
                     
                        Az ukrán nemzeti szabályozó hatóság által a BEREC-ben való részvétel céljából fizetendő, a BEREC Hivatal költségvetéséhez nyújtott pénzügyi hozzájárulás az e melléklet 1., 2. és 3. pontja szerinti részvétel összes költségét jelenti. Az összegeket az alábbi 6.2. pontnak megfelelően kell meghatározni.
                     
                  
                     
                        2.
                     
                     
                        Az ukrán nemzeti szabályozó hatóság által a 6.1. pont szerint fizetendő pénzügyi hozzájárulás a következő költségeket fedezi:
                        
                                    —
                                 
                                 
                                    a nemzeti szabályozó hatóság képviselőinek a BEREC ülésein való részvétellel összefüggésben felmerült utazási költségei megtérítésével kapcsolatos költségek, a BEREC visszatérítési szabályainak megfelelően;
                                 
                              
                                    —
                                 
                                 
                                    a fenti utazási költségtérítésekkel kapcsolatos adminisztratív költségek, amelyek legfeljebb az utazási költségtérítésként kifizetett összegek 3 %-át tehetik ki;
                                 
                              
                                    —
                                 
                                 
                                    a nemzeti szabályozó hatóságnak a BEREC munkájában való általános részvételéhez kapcsolódó adminisztratív költségek.
                                 
                              
                  
                     
                        3.
                     
                     
                        A pénzügyi hozzájárulás összegét a BEREC határozza meg többek között a következő évre tervezett kiküldetések, valamint az előző év(ek)et érintő tényleges kiküldetések és visszatérítések figyelembevételével.
                     
                  
                     
                        4.
                     
                     
                        A nemzeti szabályozó hatóság hozzájárulását a BEREC Hivatalnak az (EU) 2018/1971 rendelet 29. cikke alapján elfogadott pénzügyi szabályzatával összhangban kell teljesíteni.
                     
                  
                     
                        5.
                     
                     
                        Az ukrán nemzeti szabályozó hatóság képviselőinek és szakértőinek a BEREC és a BEREC Hivatal munkájában és – többek között – annak ülésein való részvételével kapcsolatban felmerülő utazási és tartózkodási költségeit a BEREC Hivatal az alkalmazásában nem álló személyek utazási, tartózkodási és az utazás során felmerülő egyéb költségeinek megtérítésére vonatkozó igazgatótanácsi határozatában (2) megállapított szabályoknak megfelelően téríti meg.
                        
                                    1.
                                 
                                 
                                    E határozat hatálybalépése után és minden egyes azt követő év elején a BEREC Hivatal fizetési felhívást küld a nemzeti szabályozó hatóságnak az e határozatban megállapított, az Ügynökség számára teljesítendő hozzájárulásának megfelelően.
                                 
                              
                                    2.
                                 
                                 
                                    Ez a hozzájárulás euróban értendő és a BEREC Hivatal euróban vezetett bankszámlájára fizetendő.
                                 
                              
                                    3.
                                 
                                 
                                    Hozzájárulását az ukrán nemzeti szabályozó hatóság a részére szóló fizetési felhívás alapján, annak BEREC Hivatal általi kiküldésétől számított 30 napon belül fizeti be.
                                 
                              
                                    4.
                                 
                                 
                                    A hozzájárulás fizetésében felmerülő bármilyen késedelem esetén a nemzeti szabályozó hatóságnak a hátralékos összegre az esedékesség napjától kezdődően kamatot kell fizetnie. A kamatláb megegyezik az Európai Központi Bank által a lejárat napján az euróban kifejezett műveleteiért alkalmazott – 1,5 százalékponttal megnövelt – kamatlábbal.
                                 
                              
                  7.   Részletes munkamegállapodás
            
            
                     
                        1.
                     
                     
                        A szabályozói tanács és az igazgatótanács az (EU) 2018/1971 rendelet és e részvételi feladatmeghatározás szerint részletes munkamegállapodást határoz meg az ukrán nemzeti szabályozó hatóság részvételére vonatkozóan.
                     
                  
                     
                        2.
                     
                     
                        A 7.1. pont szerinti részletes munkamegállapodások véglegesítésétől függetlenül Ukrajna nemzeti szabályozó hatósága e határozat hatálybalépésének napjától kezdve részt vehet a BEREC, illetve a BEREC szabályozói tanácsának és munkacsoportjainak, valamint igazgatótanácsának munkájában.
                     
                  
               (1)  Az Európai Parlament és a Tanács (EU) 2018/1971 rendelete (2018. december 11.) az Európai Elektronikus Hírközlési Szabályozók Testületének (BEREC) és a BEREC Működését Segítő Ügynökségnek (BEREC Hivatal) a létrehozásáról, az (EU) 2015/2120 rendelet módosításáról, valamint az 1211/2009/EK rendelet hatályon kívül helyezéséről (HL L 321., 2018.12.17., 1. o.).
            
               (2)  A BEREC Hivatal igazgatóbizottságának MB/2019/20 határozata (2019. december 6.) a BEREC Hivatal alkalmazásában nem álló személyek utazási, tartózkodási és az utazás során felmerülő egyéb költségeinek visszatérítéséről, valamint az irányítóbizottság korábbi, 2015. október 2-i MC/2015/13 határozatának hatályon kívül helyezéséről.